Návrh ROZHODNUTIE RADY, ktorým sa stanovuje pozícia, ktorú má Európska únia zaujať v rámci komisie HELCOM a organizácie IMO v súvislosti s vymedzením Baltského mora ako oblasti kontroly emisií oxidov dusíka (NECA) /* COM/2013/0300 final - 2013/0153 (NLE) */





DÔVODOVÁ SPRÁVA 1. KONTEXT NÁVRHU Medzinárodná námorná organizácia (IMO) stanovuje v Medzinárodnom dohovore o zabránení znečisťovaniu z lodí (MARPOL, príloha VI) možnosť určiť oblasti kontroly emisií na účely zníženia znečistenia ovzdušia z lodnej dopravy na žiadosť pobrežných štátov v predmetných oblastiach. Organizácia IMO už vyjadrila súhlas s vymedzením oblasti NECA (NECA = oblasť kontroly emisií NOx) v oblasti Severnej Ameriky. Žiadosť o vymedzenie oblasti NECA v EÚ v Baltskom mori je už pripravená na predloženie organizácii IMO, pričom sa už pracuje na vymedzení oblasti NECA v Severnom mori. Ustanovenia týkajúce sa NECA začnú platiť v roku 2016 a budú sa týkať len lodí skonštruovaných po tomto termíne, ktoré vstupujú do oblasti NECA. V rámci príprav na predloženie žiadosti o NECA uskutočnila komisia HELCOM komplexnú analýzu s cieľom vypracovať odhad emisií NOx z lodí pôsobiacich v Baltskom mori a posúdiť vplyv týchto emisií. Očakáva sa, že v roku 2020 dôjde v dôsledku vymedzenia Baltského mora ako oblasti NECA k zníženiu emisií NOx z lodí o 16 % a v roku 2030 o 46 %. Podľa očakávania však budú všetky lode spĺňať požiadavky NECA až okolo rokov 2040 až 2050, zatiaľ čo do roku 2030 bude týmto požiadavkám vyhovovať len tretina flotily. Náklady a prínosy NECA v Baltskom mori budú preto postupne narastať, a to z dôvodu relatívne pomalého tempa nahradzovania lodí, ktoré sa líši v závislosti od druhu plavidla. NECA v Baltskom mori bude mať významný prínos k zníženiu znečistenia ovzdušia, najmä vzhľadom na skutočnosť, že niekoľko členských štátov v baltskej oblasti nespĺňa emisné normy, ktoré sú stanovené v smernici o kvalite okolitého ovzdušia. Okrem toho bude mať NECA pozitívny vplyv na zdravie a prejaví sa aj v zníženej miere eutrofizácie, ktorá je jedným z hlavných environmentálnych problémov Baltského mora, ako aj v poklese acidifikácie a tvorbe ozónu. Náklady na investície sa znižujú vďaka konaniu niektorých majiteľov lodí, ktorí sa s cieľom umožniť svojim lodiam vstup do oblasti NECA v severnej Amerike rozhodli vybaviť svoje nové lode motormi spĺňajúcimi požiadavky NECA. V takýchto prípadoch dôjde len k dodatočným prevádzkovým nákladom, čo sa prejaví v postupnom zvyšovaní nákladov na námornú dopravu v Baltskom mori do rokov 2040 až 2050. Ďalšie informácie o nákladoch a prínosoch NECA v Baltskom mori pre EÚ sa uvádzajú v posúdení vplyvu, ktoré je sprievodným dokumentom k návrhu Komisie z roku 2010 na revíziu smernice 1999/32, pokiaľ ide o obsah síry v lodných palivách[1]. Podľa tohto dokumentu sa prínosy spojené s dosiahnutím úplného súladu s požiadavkami organizácie IMO pohybujú aspoň v rozmedzí 3 EUR až 13 EUR za každé jedno vynaložené euro[2]. Pomer prínosov a nákladov spojených s vymedzením Baltského mora ako oblasti kontroly emisií sa považuje za veľmi priaznivý. Medzi dostupné technológie na znižovanie emisií NOx z lodnej dopravy patrí recyklácia výfukových plynov (EGR), využívanie skvapalneného zemného plynu a selektívna katalytická redukcia (SCR). 2. Doterajší vývoj V roku 2010 sa na zasadaní ministrov v rámci Helsinského dohovoru o ochrane morského prostredia v oblasti Baltského mora (HELCOM) rozhodlo o tom, že „baltské krajiny budú vyvíjať spoločné úsilie s cieľom predložiť organizácii IMO, podľa možnosti do roku 2011, spoločný návrh žiadosti o vymedzenie oblasti kontroly emisií NOx (NECA) v Baltskom mori“. Komisia pre ochranu prostredia Baltského mora na svojom zasadaní 9. a 10. marca 2011 vyjadrila svoj súhlas s návrhom, že Baltské more by malo byť vymedzené ako oblasť NECA. Uviedla však, že niektoré strany zatiaľ nie sú pripravené prijať okamžité rozhodnutie. Komisia pre ochranu prostredia Baltského mora na svojom zasadaní 6. a 7. marca 2012 súhlasila s tým, že žiadosť o vymedzenie oblasti NECA, ktorú pripravila komisia HELCOM, spĺňa kritériá organizácie IMO. Predsedovia delegácií v komisii HELCOM počas svojho zasadania 14. a 15. júna 2012 zdôraznili potrebu prijať posledné zostávajúce rozhodnutie, ktoré sa týka termínu predloženia žiadosti organizácii IMO. Predsedovia delegácií v komisii HELCOM sa na svojom zasadaní 3. a 4. decembra 2012 rozhodli zorganizovať 4. marca 2013 stretnutie zainteresovaných strán týkajúce sa žiadosti o vymedzenie oblasti NECA v Baltskom mori. Dohodli sa, že rozhodnutie o konečnom termíne predloženia žiadosti organizácii IMO sa má prijať ešte pred stretnutím ministrov v októbri 2013. Konštatovali, že o tom budú zodpovedajúcim spôsobom informovať ministrov. 4. marca 2013 sa uskutočnilo stretnutie zainteresovaných strán, ktorého osobitným zámerom bolo rokovať o odvetví lodnej dopravy v Baltskom mori. Po dohodnutí termínu predloženia žiadosti na zasadaní komisie HELCOM postúpia pobrežné štáty Baltského mora žiadosť o vymedzenie oblasti NECA na schválenie výboru IMO pre ochranu morského prostredia (MEPC). Organizácia IMO potom preskúma, či došlo k splneniu požiadaviek týkajúcich sa oblasti kontroly NOx, ktoré sú uvedené v prílohe VI k medzinárodnému dohovoru o zabránení znečisťovaniu z lodí (MARPOL). V prípade splnenia týchto požiadaviek vyjadrí organizácia IMO svoj súhlas s vymedzením oblasti NECA v Baltskom mori. Vo výbore MEPC však neprebehnú žiadne zásadné diskusie. 3. Pozícia EÚ EÚ v zásade podporuje vymedzenie Baltského mora ako oblasti NECA, ako sa na svojom stretnutí 7. novembra 2011 dohodli členovia pracovnej skupiny Rady pre námornú dopravu. Táto pracovná skupina zároveň konštatovala, že na účely splnenia noriem týkajúcich sa kvality okolitého ovzdušia a dobrého environmentálneho stavu vzhľadom na eutrofizáciu v zmysle rámcovej smernice o morskej stratégii je vymedzenie Baltského mora ako oblasti NECA nákladovo najefektívnejším riešením zameraným na znižovanie emisií NOx. Vzala na vedomie, že v žiadosti pracovnej skupiny pre námornú dopravu z 8. novembra 2010, ktorá sa týkala podrobného posúdenia vplyvu, sa uvádzalo, že podrobnejšie vypracovaný návrh žiadosti o vymedzenie Baltského mora ako oblasti NECA pre organizáciu IMO obsahoval niekoľko prvkov týkajúcich sa rizika spätnej zámeny dopravy. Zároveň však doplnila, že v prípade žiadosti o oblasť kontroly emisií si organizácia IMO v zásade nevyžaduje analýzu nákladov a prínosov a že hospodárska analýza uvedená v žiadosti postačovala na splnenie požiadaviek organizácie IMO. Pracovná skupina pre námornú dopravu na svojom zasadaní 17. októbra 2012 zároveň skonštatovala pokrok pri vymedzovaní oblasti NECA v Baltskom mori a ďalej uviedla, že ak organizácia IMO schváli vymedzenie oblasti NECA v Baltskom mori, Komisia posúdi potrebu transponovania tohto ustanovenia do právnych predpisov EÚ. Skupina navyše poznamenala, že tento proces rozhodovania si možno bude vyžadovať ďalšiu analýzu vplyvu. Teraz je potrebné, aby Rada prijala pozíciu, ktorú má zaujať EÚ k termínu, kedy dôjde k predloženiu žiadosti o NECA v Baltskom mori výboru IMO pre ochranu morského prostredia (MEPC) v súlade s článkom 218 ods. 9 ZFEÚ, a to pred ďalším zasadaním vedúcich delegácií komisie HELCOM, ktoré sa uskutoční 17. júna 2013. V uplatniteľných predpisoch organizácie IMO[3] sa predpokladá, že od roku 2016 budú platiť pravidlá týkajúce sa NECA, a to nezávisle od termínu predloženia návrhu na vymedzenie oblasti za oblasť NECA. Rýchle predloženie danej žiadosti je preto v záujme odvetvia lodnej dopravy a výrobcov motorov, a to vzhľadom na potrebu dostatočného času na adaptáciu, ako aj prevenciu možných vyšších nákladov na modernizáciu vybavenia. . S prihliadnutím na tieto skutočnosti by Únia mala vyjadriť podporu pri predkladaní návrhu komisie HELCOM organizácii IMO, ktorý sa týka žiadosti pobrežných štátov Baltského mora o vymedzenie Baltského mora ako oblasti kontroly emisií oxidov dusíka, a to najneskôr do termínu 66. zasadania Komisie IMO pre ochranu morského prostredia v marci 2014. Preto je potrebné, aby Rada takisto prijala pozíciu Únie, ktorú majú zaujať členské štáty EÚ v organizácii IMO v súlade s článkom 218 ods. 9 ZFEÚ. 2013/0153 (NLE) Návrh ROZHODNUTIE RADY, ktorým sa stanovuje pozícia, ktorú má Európska únia zaujať v rámci komisie HELCOM a organizácie IMO v súvislosti s vymedzením Baltského mora ako oblasti kontroly emisií oxidov dusíka (NECA) RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 191 v spojení s jej článkom 218 ods. 9, so zreteľom na návrh Európskej komisie, keďže: (1) Medzinárodná námorná organizácia (IMO) v Medzinárodnom dohovore o zabránení znečisťovaniu z lodí (MARPOL, príloha VI) stanovuje možnosť na žiadosť príslušných pobrežných štátov určiť oblasti kontroly emisií (NECA) na účely prevencie, zníženia a kontroly emisií oxidov dusíka (NOx) z lodnej dopravy. (2) Európska únia je stranou Helsinského dohovoru o ochrane morského prostredia v oblasti Baltského mora (HELCOM), ktorý predstavuje fórum na diskusiu o predložení návrhu vymedziť Baltské more ako oblasť kontroly emisií NOx organizácii IMO. (3) Pod záštitou komisie HELCOM sa už venovalo veľa úsilia návrhu žiadosti o vymedzenie oblasti NECA v Baltskom mori, ktorá sa má predložiť organizácii IMO. Po dohodnutí termínu predloženia žiadosti o NECA na zasadaní komisie HELCOM postúpia pobrežné štáty Baltského mora predmetnú žiadosť na schválenie výboru IMO pre ochranu morského prostredia (MEPC). Organizácia IMO potom preskúma, či došlo k splneniu požiadaviek týkajúcich sa oblasti kontroly NOx, ktoré sú uvedené v prílohe VI k medzinárodnému dohovoru o zabránení znečisťovaniu z lodí (MARPOL). V prípade splnenia týchto požiadaviek vyjadrí IMO svoj súhlas s vymedzením oblasti NECA v Baltskom mori. Vo výbore MEPC však neprebehnú žiadne zásadné diskusie. (4) V smernici 2008/50/ES o kvalite okolitého ovzdušia v Európe a smernici 2001/81/ES o národných emisných stropoch pre určité látky znečisťujúce ovzdušie sa uvádzajú normy týkajúce sa látok znečisťujúcich ovzdušie. V smernici 2001/81/ES sa osobitne uvádza, že bez toho, aby bolo dotknutý článok 218 ZFEÚ, Komisia a podľa potreby aj členské štáty pokračujú v bilaterálnej a multilaterálnej spolupráci s tretími krajinami a príslušnými medzinárodnými organizáciami, ako je napríklad Medzinárodná námorná organizácia (IMO), s cieľom zlepšiť základ pre uľahčovanie znižovania emisií. (5) Ministri baltských štátov v rámci komisie HELCOM vyjadrili vo svojom vyhlásení z roku 2010 súhlas s vymedzením NECA v Baltskom mori, podľa možnosti do roku 2011. (6) Pracovná skupina pre námornú dopravu na svojom zasadaní 8. novembra 2010 požiadala o podrobné posúdenie vplyvu, pretože dospela k názoru, že návrh žiadosti pre organizáciu IMO, ktorý sa týkal vymedzenia Baltského mora ako oblasti NECA, obsahoval niekoľko prvkov, z ktorých vyplývalo riziko spätnej zámeny dopravy. Zároveň však uznala, že organizácia IMO v prípade žiadostí o oblasť kontroly emisií nevyžaduje podobnú analýzu nákladov a prínosov ako v prípade prípravných prác týkajúcich sa budúcich právnych predpisov EÚ. Pracovná skupina v tejto súvislosti doplnila, že hospodárska analýza uvedená v žiadosti postačovala na splnenie požiadaviek organizácie IMO. Komisia pre ochranu morského prostredia v baltskej oblasti na svojom zasadaní 9. a 10. marca 2011 súhlasila s návrhom vymedziť Baltské more ako oblasť NECA. Uviedla však, že niektoré strany zatiaľ nie sú pripravené prijať okamžité rozhodnutie. (7) Komisia pre ochranu morského prostredia v baltskej oblasti sa na svojom zasadaní 6. a 7. marca 2012 zhodla na tom, že žiadosť o vymedzenie oblasti NECA, ktorá bola pripravená v rámci komisie HELCOM, spĺňa kritériá organizácie IMO. (8) Predsedovia delegácií v rámci komisie HELCOM počas svojho stretnutia 14. a 15. júna 2012 zdôraznili potrebu prijať posledné zostávajúce rozhodnutie, ktoré sa týka termínu predloženia žiadosti organizácii IMO. (9) Na stretnutí 3. a 4. decembra 2012 sa vedúci delegácií komisie HELCOM dohodli, že rozhodnutie o konečnom termíne predloženia žiadosti organizácii IMO sa má prijať ešte pred stretnutím ministrov v októbri 2013 (10) Ak sa v rámci komisie HELCOM prijme rozhodnutie predložiť návrh organizácii IMO v súvislosti s vymedzením Baltského mora ako oblasti kontroly emisií oxidov dusíka, členské štáty EÚ by mali podporovať navrhované označenie Baltského mora ako oblasti kontroly emisií oxidov dusíka. (11) Od roku 2016 nadobudnú účinnosť záväzné požiadavky organizácie IMO (Tier III) týkajúce oblasti NECA, a preto je dôležité poskytnúť hospodárskym subjektom čas na prispôsobenie sa novej situácii, PRIJALA TOTO ROZHODNUTIE: Článok 1 Pozícia, ktorú má Európska únia zaujať v rámci komisie HELCOM, spočíva v podpore predloženia návrhu komisie HELCOM, ktorý predkladajú pobrežné štáty Baltského mora organizácii IMO, a ktorého cieľom je vymedziť Baltské more ako oblasť kontroly emisií oxidov dusíka, a to najneskôr do termínu 66. zasadania Komisie IMO pre ochranu morského prostredia. Článok 2 Po prijatí rozhodnutia v rámci komisie HELCOM, ako sa uvádza v článku 1, členské štáty predmetnú žiadosť predložia a podporia v organizácii IMO, pričom konajú spoločne v záujme Európskej únie. V Bruseli Za Radu predseda [1] SEC(2011) 919. [2] V práve prebiehajúcej štúdii GR ENV sa uvádza odhad pomeru nákladov a prínosov oblasti NECA v Baltskom mori v rozmedzí od 2,3 EUR do 8,6 EUR za každé jedno vynaložené euro. [3] Ustanovenie 13 prílohy VI dohovoru MARPOL, zrevidované organizáciou IMO.